ส่วนที่ 1

ข้อมูลสรุป (Executive Summary)

บริษัท ไทยสตีลเคเบิล จำกัด (มหาชน) (“บริษัทฯ” หรือ “TSC”) เป็นบริษัทในกลุ่มของซัมมิท
โอโต กรุ๊ป ซึ่งเป็นกลุ่มบริษัทผู้ผลิตชิ้นส่วนรถยนต์รายใหญ่ที่สุดรายหนึ่งของประเทศไทย และนิปปอน
เคเบิล ซิสเต็ม อิงค์ (Nippon Cable System Inc.) แห่งประเทศญี่ปุ่น
ซึ่งเป็นผู้ผลิตสายควบคุมและชิ้นส่วนรถยนต์ชั้นนำของประเทศญี่ปุ่น โดยผู้ถือหุ้นหลักของบริษัทฯ ได้แก่
กลุ่มจุฬางกูร นิปปอน เคเบิล ซิสเต็ม อิงค์ และกลุ่มพัฒนะเมลือง
ซึ่งในปัจจุบันมีสัดส่วนการถือหุ้นประมาณ ร้อยละ 32.25 ร้อยละ 26.94 และร้อยละ 11.28
ตามลำดับ

บริษัทฯ ประกอบธุรกิจเป็นผู้ผลิตสายควบคุม (Control Cable)
และชุดควบคุมรางกระจกหน้าต่างรถยนต์ (Window Regulator)
เพื่อจำหน่ายให้แก่บริษัทผลิตรถยนต์และรถจักรยานยนต์ชั้นนำ ตลอดจนศูนย์อะไหล่
ทั้งภายในและภายนอกประเทศไทย โดยมีผลิตภัณฑ์หลัก 2 ประเภทคือ

1)  สายควบคุม

    -   สายการผลิตสายควบคุมรถยนต์ (Automobile Control Cable) ได้แก่
        สายเปิดฝากระโปรงหน้า-หลัง สายสตาร์ทเครื่องยนต์ สายคันเร่ง สายเกียร์ ฯลฯ

    -   สายการผลิตสายควบคุมรถจักรยานยนต์ (Motorcycle Control Cable) ได้แก่
        สายเบรค สายคลัช สายวัดรอบ สายเร่งความเร็ว ฯลฯ

  2) ชุดควบคุมรางกระจกหน้าต่างรถยนต์ (Window Regulator) ได้แก่
  ชุดควบคุมรางกระจกหน้าต่างรถยนต์แบบใช้สายควบคุมและชุดควบคุมรางกระจกหน้าต่างรถยนต์แบบ
  arm-type สำหรับรถยนต์ทุกประเภท

บริษัทฯ ได้ผลิตสายควบคุมรถยนต์และชุดควบคุมรางกระจกหน้าต่างรถยนต์แบบใช้สายควบคุมต่าง ๆ
ที่กล่าวมาข้างต้นภายใต้สัญญาการใช้สิทธิและรับความช่วยเหลือทางด้านเทคนิค (License and
Technical Assistance Agreement) ระหว่างบริษัทฯ กับนิปปอน เคเบิล ซิสเต็ม อิงค์
(Nippon Cable System Inc.)
ซึ่งเป็นผู้ผลิตสายควบคุมและชิ้นส่วนยานยนต์ชั้นนำของประเทศญี่ปุ่นและเป็นผู้ถือหุ้นใหญ่รายหนึ่งของบริษัทฯ
นอกจากนี้ บริษัทฯ
ยังได้มีการทำสัญญาการใช้สิทธิและรับความช่วยเหลือทางด้านเทคนิคในการผลิตชุดควบคุมรางกระจกหน้าต่างรถยนต์แบบ
arm -type กับบริษัท ฟูจิ กิโกะ จำกัด (Fuji Kiko Company Limited)
แห่งประเทศญี่ปุ่นด้วย

บริษัทฯ มีความเสี่ยงในการดำเนินธุรกิจ ไม่ว่าจะเป็นความเสี่ยงจากการพึ่งพิงผู้ถือหุ้นรายใหญ่
ที่เกิดขึ้นจากการทำสัญญาการใช้สิทธิและรับความช่วยเหลือทางด้านเทคนิคข้างต้น ระหว่างบริษัทฯ
กับนิปปอน เคเบิล ซิสเต็ม อิงค์ ซึ่งเป็นผู้ถือหุ้นรายใหญ่รายหนึ่งของบริษัทฯ
ความเสี่ยงจากการแข่งขันจากต่างประเทศอันเนื่องมาจากการย้ายฐานการผลิตชิ้นส่วนของผู้ประกอบการต่างชาติเข้ามาในประเทศไทยภายใต้ข้อตกลงเขตการค้าเสรี
ความเสี่ยงจากการพึ่งพิงลูกค้ารายใหญ่ และความเสี่ยงอื่น ๆ
โดยมีรายละเอียดตามที่ระบุไว้ในส่วนที่ 2 ข้อที่ 1 เรื่องปัจจัยความเสี่ยง

ผลการดำเนินงานของบริษัทในช่วงเวลา 3 ปีที่ผ่านมาปรับตัวเพิ่มขึ้นอย่างต่อเนื่อง
โดยมีสาเหตุมาจากการที่ผลิตภัณฑ์ของบริษัทฯ ได้รับการยอมรับจากผู้ผลิตเพิ่มมากขึ้น
และมีการเพิ่มยอดการสั่งซื้ออันเป็นผลต่อเนื่องมาจากการขยายตัวของอุตสาหกรรมยานยนต์ของประเทศไทย
โดยในปี 2546 2547 และ 2548 บริษัทฯ มีรายได้รวมทั้งสิ้น 1,307 ล้านบาท 1,719 ล้านบาท
และ 2,086 ล้านบาทตามลำดับ และกำไรสุทธิของบริษัทฯ ในช่วง 3
ปีที่ผ่านมานั้นได้ปรับตัวเพิ่มขึ้นอย่างต่อเนื่องเช่นเดียวกัน โดยในปี 2546 2547 และ 2548
นั้นบริษัทฯ มีกำไรสุทธิรวมทั้งสิ้น 109 ล้านบาท 241 ล้านบาท และ 276 ล้านบาท ตามลำดับ ณ
วันที่ 31 ธันวาคม 2548 บริษัทฯ มีสินทรัพย์รวมทั้งสิ้น 1,664 ล้านบาท หนี้สินรวมทั้งสิ้น 432
ล้านบาท และส่วนของผู้ถือหุ้นรวมทั้งสิ้น 1,232 ล้านบาท

ปัจจุบันบริษัทมีทุนจดทะเบียนทั้งสิ้น 268.50 ล้านบาท โดยเป็นหุ้นสามัญจำนวน 268.50 ล้านหุ้น
มูลค่าที่ตราไว้หุ้นละ 1 บาทต่อหุ้น และมีทุนจดทะเบียนที่เรียกชำระแล้วทั้งสิ้น 259.80 ล้านบาท